Pille Lill

**Pille Lill** (sündinud 20. aprillil 1962) on eesti ooperilaulja (sopran), kultuuri- ja ühiskonnategelane ning poliitik. Ta on Pille Lille Muusikute Fondi (PLMF) asutaja ja loominguline juht. Ta on Karl August Hermanni poja Ülo Kornelius Hermanni lapse Uno-Rufus Uibo tütar.

## Elulugu
### Haridus
Pille Lill on lõpetanud Pärnu Lastemuusikakooli klaveri erialal. Ta on saanud diplomi Eesti Muusika- ja Teatriakadeemiast (EMTA) kahel erialal: muusikapedagoogika (professor Artur Vahteri juhendamisel) ja ooperilaul (dotsent Rostislav Gurjevi juhendamisel).

Ta on õppinud Helsingis Sibeliuse Akadeemias professor Mirja Klemi juures ning seejärel Londoni Guildhall School of Music and Drama magistrantuuris professor Johanna Petersi juhendamisel. Magistritöö kaitses ta 2003. aastal Sibeliuse Akadeemias (eriala õpetaja prof Liisa Linko-Malmio).

Aastatel 2004–2011 kuulus ta EMTA doktoriõppe programmi professor Jaakko Ryhäneni juhendamisel. Doktoriõpingute raames täiendas ta end 2005–2006 Karlsruhe Muusikakõrgkoolis saksa *lied*-klassis, juhendajateks professorid Mitsuko Shirai ja Hartmut Höll.

Pille Lill on osalenud mitmete rahvusvaheliselt tunnustatud muusikute meistrikursustel, teiste seas selliste nimekate muusikute nagu Elisabeth Söderström, Irwin Gage, Emma Kirkby, Mauritz Sillem, Gerhard Kahry, Eva Märtson-Wilson, André Orlowitz, Wilma Vernocchi, Gundula Hinz ja Massimiliano Viapiano.

### Töökäik
Aastatel 1997–2013 töötas Pille Lill Eesti Muusika- ja Teatriakadeemia (EMTA) lauluosakonnas õppejõuna, alates 2003. aastast dotsendina. Aastatel 2007–2013 juhendas ta magistrante saksa *lied*'i klassis ning oli aastatel 2004–2005 EMTA ooperistuudio juhataja.

Ta on juhendanud meistrikursusi Eestis, Saksamaal, Soomes, Venemaal, Valgevenes, Lätis, Iisraelis ja Ukrainas (2025). Tema õpilaste hulka kuuluvad teiste seas rahvusooper Estonia solistid Helen Lokuta, Angelica Mikk, Olga Palamartšuk ja Oliver Kuusik ning Läti Rahvusooperi sopran Marlena Keine.

Aastatel 2001-2002 oli ta Saaremaa Ooperipäevade kunstiline juht.

Pille Lill on olnud enda loodud Vello Jürnale pühendatud vabariikliku vokalistide konkursi (2009, 2013, 2017, 2022) ning Peterburi Chopini-nimelise (2015, 2019) ja Rahmaninovi-nimelise (2016) rahvusvahelise vokalistide konkursi žürii liige. 

2017. aastal kuulus ta Läti Alīda Vāne rahvusvahelise vokalistide konkursi žüriisse, 2018. aastal Jeruusalemma rahvusvahelise konkursi žüriisse ning aastatel 2018, 2022, 2023 ja 2024 Itaalia T.O.S.C.A noorte ooperisolistide konkursi žüriisse.

## Muusikaga seotud tegevus
### Muusikute Fond PLMF
Pille Lill on alates 2003. aastast Muusikute fondi PLMF (MTÜ Muusikute Täiendõppe Keskus) asutaja, juhataja ja loominguline juht. Fondi eesmärk on toetada andekaid interpreete, pakkudes neile täiendõppe- ja esinemisvõimalusi nii Eestis kui ka välismaal. PLMF arendab rahvusvahelist koostööd ning kuulub mitmesse erialaliitu, sealhulgas Rahvusvahelisse Artistide Manageride Assotsiatsiooni (IAMA), Euroopa Festivalide Assotsiatsiooni (EFA) ja Rahvusvahelisse Etenduskunstide Liitu (ISPA).

PLMF-i algatatud festivale ja projekte:
* Tallinna Kammermuusika Festival, mille raames antakse igal aastal välja preemiaid silmapaistvatele noortele muusikutele;
* Tallinna Talvefestival, mida saadab heategevuslik algatus motoga "Tõsta pilk ja ava süda";
* Virumaa Muusikafestival, mille juurde kuulub "Virumaa Noor Muusik" konkurss;
* Eivere Klaverifestival, mille juurde kuulub Eivere Suvekool pianistidele;
* Väike-Maarja Muusikafestival.

Alates 2010. aastast on Pille Lill kunstiliseks juhiks Rapla Kirikumuusika Festivalile, mida korraldab PLMF ja mille juurde kuulub Rahvusvaheline Rapla Suveakadeemia dirigentidele, keelpillimängijatele ja lauljatele. Alates 2024. aastast toimub suveakadeemia raames koostöö Itaalia Carlo Bergonzi Verdi Akadeemiaga, kelle kaudu on Eestis õpetanud ooperisoliste üle maailma kuulus tenor Fabio Armiliato, Marco Camastra ja Simone Maria Marziali. 

Alates 2015. aastast on Pille Lill Valga–Valka seitsme kiriku suvemuusika festivali kunstilise programmi koostaja.

PLMF on ellu kutsunud järgmised konkursid:
* Vabariiklik vokalistide konkurss (2009, 2013, 2017, 2022);
* Virumaa muusikakoolide konkurss „Virumaa Noor Muusik“ (2020–2025);
* Raplamaa muusikakoolide konkurss „Raplamaa Noor Muusik“ (2020–2025).

Aastatel 2017–2020 tegutses PLMFi juures Academia Nova Talentide Keskus, mis pakkus noortele muusikutele juhendamist väljapaistvate interpreetide käe all.

Koostöös Eesti Kultuuri Kojaga loodi 2019. aastal konkurss-festival Annetekoda (toimunud aastatel 2019, 2020, 2022, 2024), mille eesmärk on avastada talente eri eluvaldkondades.

Alates 2020. aastast on PLMF ellu kutsunud lavaprojekte: Suveooper Tallinna Raekojas ja Talveooper Tartu Jaani kirikus ning Laulu- ja ooperistuudio Tallinnas.

2023. aastal sai PLMF eestvedamisel avatud Kadriorus Jaan Poska Maja Muusikasalong.

### Tegevus lauljana
Pille Lill on esinenud vabakutselise ooperi-, oratooriumi- ja kammerlauljana paljudes riikides. Ta on laulnud peaosi ligikaudu 30 ooperilavastuses. 
Olulisemad rollid:
* Krahvinna – Wolfgang Amadeus Mozart "Figaro pulm"
* Donna Anna – Wolfgang Amadeus Mozart "Don Giovanni"
* Pamina – Wolfgang Amadeus Mozart "Võluflööt"
* Mimi – Giacomo Puccini "Boheem"
* Cio-Cio-San – Giacomo Puccini "Madama Butterfly"
* Tosca – Giacomo Puccini "Tosca"
* Elisabeth – Giuseppe Verdi "Don Carlos"
* Desdemona – Giuseppe Verdi "Othello"
* Violetta – Giuseppe Verdi "Traviata"
* Elvira – Giuseppe Verdi "Ernani"
* Amelia – Giuseppe Verdi “Maskiball”
* Lady Macbeth – Giuseppe Verdi "Macbeth"
* Aida – Giuseppe Verdi "Aida"
* Agathe – Carl Maria von Weber "Nõidkütt"
* Venus – Richard Wagner "Tannhäuser"
* Liisa – Pjotr Tšaikovski "Padaemand"
* Santuzza – Pietro Mascagni "Talupoja au"
* Barbara – Eduard Tubin "Barbara von Tisenhusen"
* Fata Morgana – Sergei Prokofjev "Armastus kolme apelsini vastu"

Pille Lille repertuaari kuuluvad mitmed sopranipartiid tuntud vokaalsuurvormidest. Ta on soleerinud järgmistes teostes:
* Gustav Mahler – 4. sümfoonia, 8. sümfoonia
* Antonín Dvořák – Reekviem
* Wolfgang Amadeus Mozart – Reekviem
* Johannes Brahms – Reekviem
* Giuseppe Verdi – Reekviem
* Ludwig van Beethoven – 9. sümfoonia
* Saint-Saënsi „Jõuluoratoorium”
* Rudolf Tobias – "Joonase lähetamine"
* Dmitri Šostakovitš – 14. sümfoonia
* Jean Sibelius – "Kullervo"
* Richard Strauss – "Vier letzte Lieder"
* Jüri Reinvere – "Lieder bei Schwebendem Licht"

Solistina on Pille Lill teinud koostööd mitmete orkestritega, sh Eesti Riiklik Sümfooniaorkester, RO Estonia Sümfooniaorkester, Teater Vanemuine Sümfooniaorkester, Pärnu Linnaorkester, Tampere Linnaorkester, Ameerika Talentide Sümfooniaorkester YOA, The Israel Sinfonietta jt ning selliste väljapaistvate dirigentidega nagu Neeme Järvi, Eri Klas, Arvo Volmer, Mihkel Kütson, Jüri Alperten, Olari Elts, Andres Mustonen, Anu Tali, Paul Mägi, Lauri Sirp, Risto Joost, Aivo Välja, Gennadi Roždestvenski, Carlo Felice Cillario, Carlos Miguel Prieto, Nikolai Aleksejev, John Storgårds, Gintaras Rinkevičius, Johannes Somary jt. 

Ta on olnud mitmete eesti ja välismaiste heliloojate vokaalteoste esmaettekandja. Esiettekandele on tema esituses tulnud teosed, mille autorid on Lepo Sumera, Tina Andersson, Galina Grigorjeva, Vsevolod Pozdeev, Alo Põldmäe, Mart Siimer, Aaro Pertmann, Tõnis Kaumann, Jaanus Torrim, Toivo Tulev, Jüri Reinvere jt.

### Salvestised
Pille Lill on teinud salvestisi nii Eesti Rahvusringhäälingule kui ka rahvusvahelistele plaadifirmadele. Valik salvestisi:
* Rudolf Tobias – "Joonase lähetamine", dirigent Neeme Järvi (VAI 2009, DVD; Grammofon AB BIS 1995)
* Marje Sink – "Jõululaulud" (PLMF, 2006)
* Lepo Sumera – "To Reach Yesterday" (Megadisc, 2005)
* "Oreli- ja kammermuusikat" (Eres, 2000)
* Jaanus Torrim – "Orelimuusika / Orgelwerke" (Antes Edition, 1997)
* Soovide linn – (2003)

### Liikmesus
Pille Lill on tegutsenud mitmes kultuuri- ja ühiskonnaorganisatsioonis. Aastatel 2003–2009 kuulus ta Eesti Interpreetide Liidu juhatusse, 2016–2020 oli ta Soome-Eesti Kultuurifondi juhatuse liige, 2015–2024 Eesti Kultuuri Koja eestseisuse liige ja 2017. aastast juhatuse liige. Alates 2025. aastast on ta Eesti Kultuuri Koja eestvedaja ja juhatuse liige.

## Poliitiline tegevus
Pille Lill kuulub alates 2017. aastast erakonda Isamaa. 2018. aastast on ta Isamaa Haabersti osakonna juhataja ning 2025. aastast erakonna aukohtu liige. Aastatel 2024–2025 kuulus ta Tallinna Linnavolikogu haridus- ja kultuurikomisjoni ning alates 2024 on ta Isamaa Naiskogu IREN aseesinaine.

Ta on olnud Haabersti Linnaosa Halduskogu liige (2017–2019), erakonna Isamaa volikogu aseesimees (2019–2024) ning Isamaa Tallinna piirkonna juhatuse aseesimees (2022–2024).

2023. aasta Riigikogu valimistel kandideeris ta valimisringkonnas nr 2 (Tallinna Kesklinna, Lasnamäe ja Pirita linnaosad), kus kogus 279 häält, millega ei osutunud valituks. 

Ta kandideeris 2025. aasta kohaliku omavalitsuse volikogude valimistel Kristiine linnaosas, kogus 440 häält ning ei osutunud valituks.

## Tunnustus
* 1996 – Suure Vankri auhind – parim naislaulja
* 1998 – Richard Wagneri Ühingu stipendiaat 
* 2002 – Georg Otsa nimeline auhind – parim laulja
* 2005 – Püha Piiskop Platoni III järgu orden
* 2009 – UNICEF-i Sinilinnu preemia 
* 2014 – Eesti Kultuurkapitali helikunsti sihtkapitali aastapreemia (visa töö eesti muusikute toetuseks)
* 2016 – Valgetähe IV klassi teenetemärk 
* 2017 – Eesti Evangeelse Luterliku Kiriku Teeneteristi tunnustusmärk
* 2019 – Tallinna teenetemärk 
* 2020 – Kultuurkapitali Raplamaa ekspertgrupi aastapreemia
* 2020 – Raplamaa hõbedane vapimärk
* 2022 – Rapla kihelkonna Maarja-Magdaleena auhind
* 2023 – Aasta IREN tiitel Isamaa Naiskogult kultuuritegevuse eest

## Temast
*Pille Lill valdab lauljana väga kaunist piano’t.* Tiiu Levald. Paar pilku talvemuusikale. – *Sirp*, 11. jaanuar 2008

*Pille Lille hääl oli võrreldamatult kaunis ja ühtlane... Tema dramaatilise kõrgpunktina lauldud fraasid jäid üle kogu etenduse meelde mängulise ning vokaalse täiuslikkuse poolest.* Heili Vaus-Tamm. Eesti koosseisu “Aida”. – *Sirp*, 22. oktoober 2004

*Pille Lille suurepärases esituses oli kõike – nii igatsust, kirge kui ka eksalteeritust.* Igor Garšnek. Muusikal või “päris” muusikal? – *Sirp*, 7. mai 2004

*Tal on tugev soodumus nautida laval koomilisi situatsioone ja võime publikut kaasa haarata.*Tiiu Levald. Braavo, Thomas Wiedenhofer! – *Sirp*, 2. aprill 2004

## Isiklikku
Pille Lille vanavanaisa oli Karl August Hermann ja tema õde on filmirežissöör Kersti Uibo.

## Vaata ka
* Pille Lille Muusikute Fond

## Viited

## Välislingid
* Muusikute fond PLMF